b'\n_START_ARTICLE_\nDeset Bo\xc5\xbejih zapovedi\n_START_PARAGRAPH_\nDeset Bo\xc5\xbejih zapovedi ali Dekalog (dobesedno latinsko za Deset besed \xe2\x80\x93 po 2 Mz 34,28; 5 Mz 4,13 in 5 Mz 10,4) so pravila, po katerih naj bi se ravnalo \xc4\x8dlove\xc5\xa1tvo, da bi \xc5\xbeivelo v so\xc5\xbeitju. Nastale so v Izraelskem ljudstvu kot del njihovega zakonika (postave), ki jim ga je posredoval Bog Jahve in zapisal prerok Mojzes v petih knjigah. Zapovedi predstavljajo povzetek nravnih predpisov Starozavezne postave. Obstajata dve razli\xc4\x8dici zapovedi, prva v Drugi Mojzesovi knjigi v poglavju 20 in druga v 5. Mojzesovi knjigi v poglavju 5. Kot take so del Svetega pisma in predstavljajo \xc5\xa1e danes enega najpomembnej\xc5\xa1ih svetopisemskih besedil, tako Stare kot Nove zaveze.\n_START_SECTION_\nOzadje in nastanek\n_START_PARAGRAPH_\nPo 430-letnem su\xc5\xbeenjstvu Izraelcev v Egiptovskem kraljestvu (do pribli\xc5\xbeno leta 1250 pr. Kr.) je Bog dolo\xc4\x8dil Mojzesa, da izpelje ljudstvo na svobodo, v smeri proti Palestini \xe2\x80\x93 tako imenovani Obljubljeni de\xc5\xbeeli. Da pa bi ljudstvo prispelo v rajsko de\xc5\xbeelo, kjer se cedita med in mleko, in jo vzelo v last za trajno, naj bi se tudi notranje osvobodilo raznih poganskih navad, ki so se jim s\xc4\x8dasoma udoma\xc4\x8dile v Egiptu. S tem namenom Bog ni peljal svojega izvoljenega ljudstva po najkraj\xc5\xa1i poti po sredozemski obali, ampak \xc4\x8dez pu\xc5\xa1\xc4\x8davo Arabskega polotoka, kjer naj bi v neznani de\xc5\xbeeli in v navideznem pomanjkanju krepili zaupanje v Boga, in kjer bi jih Bog vzgojil, da bi \xc5\xbeiveli v medsebojnem spo\xc5\xa1tovanju in v skladu z njim tudi znali upravljati z dobrinami, ki jih \xc4\x8dakajo. Potovanje, ki se je za\xc4\x8delo s \xc4\x8dude\xc5\xbenim prebegom \xc4\x8dez Rde\xc4\x8de morje, se je na koncu zavleklo na celih 40 let._NEWLINE_Ljudstvo je nedolgo po za\xc4\x8detku \xe2\x80\x93 v tretjem mesecu po izhodu \xe2\x80\x93 prispelo v Sinajsko pu\xc5\xa1\xc4\x8davo ob vzno\xc5\xbeje gore Sinaj, imenovane tudi Horeb (2 Mz 19-20). Tu so prejeli Bo\xc5\xbeje zakone, ki naj bi uravnavali vse njihovo \xc5\xbeivljenje \xe2\x80\x93 versko, kulturno, politi\xc4\x8dno in gospodarsko, da bi bilo dobro njim in njihovim sinovom vse dni in da si podalj\xc5\xa1ajo dneve na zemlji, ki jim jo daje Bog za vedno (5 Mz 4,39-40). Mojzes se je povzpel na goro, kjer se je sre\xc4\x8dal z Bogom, ljudstvo pa je \xc4\x8dakalo spodaj. Ko je sestopil, je Bog sam spregovoril ljudstvu iz ognja, ki se je dvigal iz gore in iz katerega se je dvigal dim do sredine neba, ob bliskanju in grmenju, v temi in mraku, da bi se bali Boga in ne bi ve\xc4\x8d gre\xc5\xa1ili (2 Mz 20,18-23; 4 Mz 4,10-14; 5 Mz 4,33-36; 5 Mz 5,2-4). Bog jim je takrat sporo\xc4\x8dil Deset zapovedi \xe2\x80\x93 edine zakone, ki jim jih je sporo\xc4\x8dil osebno, saj so vsled dejstva, da jih je bilo na smrt strah, po tem prosili Mojzesa, naj on odslej govori z Bogom in jim posreduje nadaljnje zakone. Mojzes je torej \xc5\xa1el proti temnemu oblaku, v katerem je bil Bog, in prejel nove zakone, ki jih je ob vrnitvi sporo\xc4\x8dil ljudstvu in jih tudi zapisal. Nato se je odpravil na goro za 40 dni in 40 no\xc4\x8di in tam prejel posebej zakone o sveti\xc5\xa1\xc4\x8du \xe2\x80\x93 shodnem \xc5\xa1otoru in skrinji zaveze. Ob koncu bivanja na gori je od Boga prejel tudi dve kamniti tabli, na kateri je Bog lastnoro\xc4\x8dno na obe strani zapisal Deset zapovedi (2 Mz 24,12-18; 2 Mz 31,18; 2 Mz 32,15-16)._NEWLINE_V tem \xc4\x8dasu 40-ih dni je ljudstvo postalo nestrpno, saj so domnevali, da se je Mojzesu utegnilo na gori kaj zgoditi. Od Arona, Mojzesovega brata, so izprosili, da jim je ulil zlato tele, ki so ga nato \xc4\x8dastili, mu darovali daritve in plesali okrog njega kot novemu bogu, za katerim bodo odslej \xc5\xa1li v nadaljevanju poti. Ko je Mojzes ob prihodu videl malikovanje in zabavo, se je razsrdil, saj so ljudje obljubili, da bodo spo\xc5\xa1tovali zakone, zato je tabli pred njihovimi o\xc4\x8dmi razbil, Levijevcem pa ukazal, naj pobijejo upornike, pri \xc4\x8demer je takrat umrlo 3000 mo\xc5\xbe. Nato je Bog Mojzesu ukazal, naj si iz kamna izklesa novi tabli in naredi skrinjo zaveze ter se s tablama povzpne na goro, da ju bo Bog ponovno popisal (2 Mz 34,1-4). Mojzes je ponovno na gori pre\xc5\xbeivel 40 dni in 40 no\xc4\x8di. Poleg nekaj zakonov, ki jih je Mojzes vse zapisal, je znova prejel od Boga tabli, popisani z Desetimi zapovedmi. Ko se je vrnil, ju je polo\xc5\xbeil v skrinjo in ju v njej shranil (5 Mz 10,1-5).'